LEKSION 19
Sinni i Matalo anna Memmugug nga Aripan?
Nige na patay ni Jesus, nakiyuvovug yayya tu pribadu ta appa nga apostolna—da Pedro, Santiago, Juan anna Andres. Ta pangipakannammuna ta pagisenialan na kegga na pagultimuan na aggaw ira, neyavuna i importante nga pakkiavu: “Sinni talaga i matalo anna memmugug nga aripan nga sinunno na yafuna nga manangngal ta kauffunna ira, tapenu iyawana nira i kanadda ta mepangngo nga tiempo?” (Mateo 24:3, 45; Marcos 13:3, 4) Nepasiguradu ni Jesus ta apostolna ira nga bilang “yafu” da, tunnakkanna i mangiyawa nga tulu-tuloy tu espiritual nga kawagan na disipulona ira ta tiempo na panuppalan. Sinni i mabbuu taw nga aripan?
Tadday nga grupo na napili nga tagatuttul ni Jesus. I Manangngal nga Baggi (Governing Body) na Saksi ira ni Jehova i massesserbi nga “aripan.” Yatun nga aripan i mangiyawa tu espiritual nga makang ta mepangngo nga tiempo ta kagittada nga maddayarayaw kani Jehova. Mattiwala kami taw nga matalo nga aripan nga tulu-tuloy nga iyawada nikami i “billay nga kawagan nga kanan ta mepangngo nga tiempo.”
Tangngallanna i tangakabbalayan na Dios. (1 Timoteo 3:15) Iniddan ni Jesus i aripan tu madammo nga responsabilidad nga manangngal tu trabahu na organisasion ni Jehova ta davvun. Ira i mangasikasu ta material nga pakkukuana, mangiyorollu ta trabahu nga pallayyagayya anna mattuddu nikami gukaban na kongregasion. Iyawa na “matalo anna memmugug nga aripan” i kawagammi ta mepangngo nga tiempo gukaban na publikasion ira nga usammi ta ministerio kunne na gapa ta programa ira ta study anna asemblimi ira.
Matalo i aripan ta kinakurug ta Biblia anna ta responsabilidadna nga mangilaygayya ta mapia nga dumug. Memmugug gapa nga tangngallanna i ngaming nga gannagannug nga netalo sa ni Cristo. (Kingngua 10:42) Bebbendisionan ni Jehova yaw nga aripan. Yari tu bastante i meyawana nga espiritual nga makang anna umara-aru paga i mangalawà ta kinakurug.
Sinni i sinunno ni Jesus nga mamakang ta espiritual ta disipulona ira?
Kunnasi nga nabbaling tu matalo anna memmugug i aripan?
pag_Latn ilo_Latn ilo_Latn ilo_Latn ilo_Latn ilo_Latn war_Latn kmb_Latn